Heldur Harry Põlda

**Heldur Harry Põlda** (sündinud 18. septembril 1996 Kuressaares) on eesti laulja (tenor) ja dirigent. 

Ta sai juba lapsena tuntuks kaunihäälse poiss-sopranina ning pälvis 2008. aastal Eesti Kultuurkapitali helikunsti sihtkapitali aastapreemia Milesi rolli eest Britteni ooperis "Kruvipööre", olles ajaloo noorim selle auhinna pälvinud interpreet.

## Haridus
Heldur Harry Põlda on õppinud Tallinna Muusikakeskkoolis Mari Tampere-Bezrodny juures viiulit ja Hirvo Surva käe all kooridirigeerimist; laulmist on ta õppinud Zoja Hertzi juhendamisel. Ta on lõpetanud 2015. aastal Tallinna Muusikakeskkooli dirigeerimise erialal ja 2019. aastal Londoni Guildhall School of Music & Drama klassikalise laulu erialal (bakalaureusekraadiga; prof David Pollardi ja prof Ruby Philogene'i lauluklass). Seejärel õppis ta Georg Otsa nimelises Tallinna Muusikakoolis muusikaproduktsiooni.

## Muusika noorpõlves
Lapslauljana astus ta üles juba kaheaastaselt Kuressaare Laululinnu konkursil. Alustanud viieaastaselt Kuressaare Muusikakoolis viiuliõpinguid (õpetaja Laine Sepp) ning õppides ka klaverit ja laulu (õpetaja Pilvi Karu), sai ta peagi tuntuks kaunihäälse poiss-sopranina. 2008. aastal kolis pere Tallinna, et lastele muusikamaailmas paremaid arenguvõimalusi anda.

Põlda oli aastaid Estonia poistekoori solist. Lavadebüüdi poiss-sopranina tegi ta kaheksa-aastaselt, järgnesid kandvad rollid mitmes muusikalis ja ooperis (Yestoni "Fantoom", 2007; Britteni "Kruvipööre", 2008; Glucki "Orpheus ja Eurydike", 2010; Ehala/Raadiku/Vinteri/Raudmäe "Pipi!Nuki!Puhh!") ning Anti Marguste mini-mono-ooperi "Arno monoloogid" (2011) esiettekandel. 

Sopranisolistina esines ta ka paljudel esinduskontsertidel, näiteks Saaremaa ooperipäevadel, Eestis toimunud NATO konverentsil, Eestis riigivisiidil viibinud Soome presidendi Tarja Haloneni külaskäigul ja XXV üldlaulupeol Aare Kruusimäe ühendkooridele kirjutatud laulu "Maailma avastamine" ettekandel (2009). Suursündmuseks kujunes soleerimine Arvo Pärdi paavst Benedictus XVI-le pühendatud teoses "Vater unser" (klaveril Arvo Pärt ise) paavsti preestriks pühitsemise 60. aastapäeva üritusel Vatikanis (2011).

Sopranina soleeris ta selliste suurvormide ettekannetel nagu Lera Auerbachi "Vene reekviem" (Saksamaal – esiettekanne, Hispaanias, Lätis ja Eestis), Roxanna Paunufniku "Westminsteri missa" ja Galina Ustvolskaja "Sümfoonia nr. 1" (Hispaanias, Tšehhis) ning Gabriel Fauré "Reekviem".

Häälemurde aegu keskendus ta dirigeerimisõpingutele ning peagi sai kätt proovida avalikel muusikaüritustel: juhatas ühendkoore Suure-Jaani vaimulikul laulupäeval (2012); mudilaskoore ja keelpilliorkestrit Saaremaa 50. laulupeol (2013) ning lastegalasid Saaremaa ooperipäevadel (2014) ja rahvusooperi Estonia festivalil "Estoonlastelt saarlastele" (2014).

## Töö ja looming
Hooaegadel 2019/20 ja 2020/21 oli Heldur Harry Põlda rahvusooperi Estonia stipendiaat. Tenorina tegi ta debüüdi Estonia laval 2019. aastal ühe peategelase, Tony rollis Bernsteini muusikalis "West Side Story". Alates 2021. aastast on Põlda rahvusooperi Estonia koosseisuline solist ning tema repertuaari kuulub nii ooperi-, opereti- kui ka muusikalirolle. Hooaja jooksul tuleb tal esitada ja esitusvalmis hoida keskmiselt 12 muusikateatrirolli.

Ka tenorina on ta hinnatud solist esinduskontsertidel ja muusikaliste suurvormide ettekandmisel. Ta on olnud Rémy Martini ja Eesti Kontserdi traditsioonilise uusaastakontserdi solist, esinedes koos Eesti Riikliku Sümfooniaorkestriga, laulnud ERSO saatel Andrew Lloyd Webberi "Reekviemi", olnud Põhjamaade Sümfooniaorkestri galakontserdi külalissolist jne. Aeg-ajalt soleerib ta ka Estonia poistekoori ja noormeestekoori ning Eesti Rahvusmeeskoori kontsertidel. 

Kammermuusika vallas on ta üles astunud mitmesugustes koosseisudes, näiteks koos Arsise kellade ansambliga, laulja Hanna-Liina Võsaga ning oma viiuldajast venna Johannes Põlda ja pianist Lea Leiteniga.

### Töö dirigendina
Lisaks tööle lauljana on Heldur Harry Põlda alates 2020. aastast Tehnikaülikooli Akadeemilise Meeskoori dirigent. Meeskooride dirigendina tegi ta laulupeodebüüdi XXVIII üldlaulupeol (suvel 2025).
* XXVIII üldlaulupeo meeskooride dirigent
* Saaremaa 50. laulupeo mudilaskooride ja keelpilliorkestri dirigent
* Suure-Jaani vaimuliku laulupäeva ühendkooride dirigent
* Eesti Meestelaulu Seltsi ja Eesti Naislaulu Seltsi laulupidu "Kodulootus", meeskooride dirigent
* Tehnikaülikooli Akadeemilise Meeskoori dirigent alates 2020. aastast

### Tegevus muusikapedagoogi ja -produtsendima
Ta on õpetanud Eesti Muusika- ja Teatriakadeemia lavakunstikoolis soololaulu.

Ehkki ta on õppinud nii heliloomingut kui ka muusikaprodutseerimist, köidab teda uute muusikapalade loomisest rohkem just plaadisalvestusstuudio töö tehniline pool ehk olemasolevale meloodiale huvitava kõlapildi kujundamine. Näiteks on ta produtseerinud Sissi singli "Gold", mis valmis detsembris 2024. 

### Meelelahutusüritused
2025. aasta sügishooajal osales ta TV3 meelelahutussaates "Su nägu kõlab tuttavalt". 

2026. aastal oli ta Eesti Muusikaettevõtluse Auhindade gala õhtujuht ning on XXIX Suure-Jaani muusikafestivali traditsioonilise Päikesetõusukontserdi peaesineja.

### Lavarollid

* Alfredo, Gaston (G. Verdi "La traviata")
* Alfred (J. Straussi "Nahkhiir")
* Cliff (J. Kanderi "Kabaree")
* Freddy (F. Loewe'i “Minu veetlev leedi”)
* Gonzalve (M. Raveli "Hispaania tund")
* Remendado (G. Bizet' "Carmen")
* Pelléas (C. Debussy "Pelléas ja Mélisande")
* Tamino (W. A. Mozarti "Võluflööt")
* Tony (L. Bernsteini "West Side Story")
* Orpheus (J. Offenbachi "Orpheus põrgus")
* Sõdur (P. Glassi "Hydrogen Jukebox" )
* Sõdur (V. Ullmanni "Atlantise keiser")

* Bambino (T. Steineri "Crisis")
* Ragueneau (E. Tambergi "Cyrano de Bergerac")
* Inko (V. Tormise / R. Puuri "Lalli ehk mere keskel on mees")
* Tybalt (Ch. Gounod' "Romeo ja Julia")
* Camille de Rossillon (F. Lehári "Lõbus lesk")
* Armand Brissard (F. Lehári "Krahv Luxemburg")
* Ruiz (G. Verdi "Trubaduur")
* Ivan Lõkov (N. Rimski-Korsakovi "Tsaari mõrsja")
* Bastien (W. A. Mozarti "Bastien ja Bastienne")
* Miles (B. Britteni "Kruvipööre")
* Amor (C. W. Glucki "Orpheus ja Eurydike")


#### Solistirollid
* Andrew Lloyd Webberi "Reekviem"
* Franz Schuberti "Ilus möldrineiu" ("Die Schöne Müllerin")
* Antonio Vivaldi "Dixit Dominus RV 594"
* Ludwig van Beethoveni "9. sümfoonia"
* Wolfgang Amadeus Mozarti "Missa c-moll"
* Lera Auerbachi "Vene reekviem" esiettekanne Saksamaal; ettekanded Hispaanias, Lätis ja Eestis
* Roxanna Paunufniku "Westminsteri missa"
* Gabriel Fauré "Reekviem"
* Galina Ustvolskaja "Sümfoonia nr 1" ettekanded Hispaanias ja Tšehhis
* Aare Kruusimäe "Maailma avastamine", XXV Eesti üldlaulupeo ühendkooride solist
* Arvo Pärdi "Vater unser" Vatikanis paavst Benedictus XVI-le

### Helikandjad
* "Terra Mariana" (ERP 2010)
* "Vater unser" (ERP 2011)
* "Cantus Angelicus" (ERP 2011)
* ["Heldur Harry Põlda ja [Kaitseväe orkester|Eesti Kaitseväe orkester]" (2012)]

## Tunnustus
* 2008 – Eesti Kultuurkapitali helikunsti sihtkapitali aastapreemia (Birgitta festivalil etendunud Benjamin Britteni ooperi "Kruvipööre" solistid ja dirigent (Aile Asszonyi, Heli Veskus, Oliver Kuusik, Liisi Kasenõmm, Heldur Harry Põlda, Hanna-Liisa Kappel ja Lauri Sirp) – kõrgete kunstiliste saavutuste eest)
* 2010 – Eesti Kooriühingu koostööpreemia
* 2025 – Harjumaa teatripreemia
* 2026 – Eesti Teatriliidu muusikaauhind 

### Teatrisisesed preemiad
* 2021 – rahvusooperi Estonia kolleegipreemia
* 2025 – rahvusooperi Estonia publikupreemia (SEB preemia)

### Stipendiumid
* 2013 – Eesti Rahvuskultuuri Fondi Georg Otsa Fondi stipendium
* 2015 – Noore õpetlase stipendium
* 2026 – Eesti Naislaulu Seltsi ja Kultuuripartnerluse Sihtasutuse noore talendi stipendium

### Konkursiauhinnad
* 2022 – Lions European Thomas Kuti nimelise rahvusvahelise konkursi laureaat (2. koht)

## Isiklikku
Tema ema on haridusteadlane Halliki Põlda ja isa on Meelis Põlda. Tema vanem vend on viiuldaja Johannes Põlda ning vanaonu oli koorijuht ja helilooja Arvo Ratassepp. Tema elukaaslane on laulev tantsija Sandra Riivik.

Heldur Harry Põlda on lapsena leiutanud lavahirmust ülesaamiseks oma nipi: "Kujutan ette, et saal on tühi ja mitte kedagi ei ole. Siis kaob hirm ära." 

Harrastusena musitseerib ta elektroonilist diskomuusikat viljelevas ansamblis Project EDM. Tema erioskuste hulka kuuluvad joodeldamine ja bassimäng harpedžil. Autoga sõites kuulab ta kantrit ning füüsilist ja vaimset vormi hoiab tasakaalus sportliku vabavõitluse (MMA) treeningutega. 

## Viited

## Välislingid
* OP: Tenor Heldur Harry Põlda ETV kultuurisaade "OP", 3. märts 2022 
* Käbi ei kuku... Heldur Harry ja Halliki Põlda Vikerraadio, 5. veebruar 2023
* Heldur Harry Põlda: minu fookuses on praegu solistikarjäär Vikerraadio "Vikerhommik", 19. jaanuar 2025
* Liina Viru. ''Persona grata'' Heldur Harry Põlda Teater. Muusika. Kino, juuni 2025
* Liina Viru. Heldur Harry Põlda: südamega estoonlane ja muusikafänn Estoonlane, sügis 2025 (lk 4–8)